Document ID: 32008R0287

UREDBA KOMISIJE (ES) št. 287/2008
z dne 28. marca 2008
o podaljšanju obdobja veljavnosti iz člena 2c(3) Uredbe (ES) št. 1702/2003
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu (1) ter zlasti člena 5 Uredbe,
ob upoštevanju naslednjega:
(1)
Za zrakoplove, ki sodijo v področje uporabe člena 2c Uredbe Komisije (ES) št. 1702/2003 (2) in izpolnjujejo posebne plovnostne specifikacije iz navedene uredbe, morajo države članice izdati spričevala o plovnosti z omejitvami, ki dovoljujejo, da do 28. marca 2008 obratujejo tako, kot so obratovali 28. marca 2007.
(2)
Člen 2c(3) Uredbe (ES) št. 1702/2003 predvideva, da lahko Komisija obdobje veljavnosti iz odstavka 2 navedenega člena podaljša za največ 18 mesecev pod pogojem, da je Evropska agencija za varnost v letalstvu („Agencija“) za zadevni tip zrakoplova postopek certifikacije začela izvajati pred 28. marcem 2008 in da je določila, da lahko ta postopek zaključi v dodatnem obdobju veljavnosti.
(3)
V skladu s členom 2c(3) Uredbe (ES) št. 1702/2003 je Agencija 15. februarja 2008 odločila, da so pogoji za podaljšanje obdobja veljavnosti iz odstavka 2 člena 2c Uredbe (ES) št. 1702/2003 za določene tipe zrakoplovov izpolnjeni. Svojo odločitev je Komisiji sporočila še isti dan.
(4)
Agencija v svoji odločitvi navaja, da je prejela in sprejela vlogi za certificiranje in/ali validacijo dveh certifikatov tipa, ki ju je izdalo certifikacijsko osebje nekdanje Sovjetske zveze: tj. za letalo tipa Antonov AN-26, zaradi česar lahko prouči tudi certificiranje letala tipa AN-26B, in za helikopter tipa Kamov-32A11BC, zaradi česar lahko prouči tudi certificiranje helikopterja tipa Kamov-32A12.
(5)
V svoji odločitvi Agencija tudi ugotavlja, da lahko postopek certificiranja za te tipe zrakoplovov zaključi do 28. septembra 2009.
(6)
Ukrepi, predvideni s to uredbo, so v skladu z mnenjem odbora iz člena 54(3) Uredbe (ES) št. 1592/2002 -
SPREJELA NASLEDNJO UREDBO:
Člen 1
Obdobje veljavnosti iz odstavka 2 člena 2c Uredbe (ES) št. 1702/2003 se za letala tipov Antonov AN-26 in AN-26B ter helikopterje tipov Kamov-32A12 in Kamov-32A11BC podaljša do 28. septembra 2009.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. marca 2008

Labels: 1
20
7
0
8
6